Lisbeth Bech-Nielsen (SF), 2026-01-08:
Der er flere af mine kollegaer, der har gennemgået mange af de gode elementer i det her lovforslag.
Jeg vil bare tilføje, som også den socialdemokratiske ordfører var inde på, at den her GIA-forordning jo faktisk sørger for, at vi kommer til at løse en række udfordringer i forhold til udrulning af infrastruktur.
Det bliver muligt at lave en mere effektiv etablering af ny fysisk infrastruktur, så mobil- og bredbåndsnet udrulles hurtigere og med lavere omkostninger, og det er til gavn for alle.
Så jeg vil bare udløse spændingen og sige, at SF stemmer for.
Jeg synes da også, og jeg tænker, at alle mine kolleger har fået de samme henvendelser fra telebranchen, at der også er nogle ting, der stadig væk skal kigges på i udvalgsbehandlingen, og det er jeg også sikker på at digitaliseringsministeren er enig i, så der bliver en afklaring af nogle af de her spørgsmål, f.eks. tilladelsesfrit gravearbejde.
Så vil jeg bare lige at gå op i helikopteren lidt.
Jeg kommer direkte fra et UPN-møde, altså Det Udenrigspolitiske Nævn.
Som Draghi sagde i sin rapport for et par år siden, handler det, at vi kommer op i gear i Europa, fjerner unødvendigt bureaukrati, sikrer nogle mere robuste samfund, hvor digitaliseringen jo er et centralt element, om konkurrenceevne, og konkurrenceevne i dag handler om sikkerhed.
Så de ting hænger sammen.
For at Europa i højere grad kan stå mere på egne ben, kræver det, at Danmark og i høj grad en række andre europæiske lande i højere grad får nogle mere effektive samfund.
Det betyder ikke, at vi skal smide barnet ud med badevandet.
Der er en række ting, der for forbrugerne betyder, at vi selvfølgelig ikke kan smide al lovgivning ud.
Men det her synes jeg også er et bevis på, at ny lovgivning jo faktisk også kan tilføje noget effektivitet; når man alligevel skal grave, sørger man selvfølgelig for i højere grad også at kunne få det her med.
Jeg er meget enig med min kollega Kim Edberg Andersen i, at selv om det i absolutte tal er relativt få mennesker i det danske samfund, der ikke har de samme muligheder som os andre, skal vi ikke glemme dem.
Det rejser jo et fuldstændig principielt spørgsmål.
Vi har et så gennemdigitaliseret samfund, hvor staten kræver så utrolig meget af sine borgere, i forhold til at de selv skal håndtere deres egne rettigheder, og hvor der er selvbetjeningsløsninger på alle mulige områder.
Hvis du ikke har adgang til den app og ikke har adgang til det net, der skal muliggøre det – også grundlæggende ting som telemedicin og det, at ambulancen kan komme frem i tide osv. – så kan vi ikke stille de krav til borgerne i Danmark, hvis ikke alle uden undtagelse har muligheder for at kunne leve op til det.
Så der mangler stadig væk noget, og i min optik havde vi gerne gået længere i forhold til nogle krav til telebranchen, samtidig med at vi siger: Vi vil også gerne gøre nogle ting nemmere og lettere for jer.
Inden elendigheden breder sig, er det jo heller ikke, fordi telebranchen ikke tjener penge i de her år.
Men det er helt klart, at der også skal nogle bedre rammer til på nogle områder, og der har helt klart også været for lang sagsbehandlingstid.
Det synes jeg også at vi skal have en diskussion med kommunerne om.
Altså, hvad er deres ansvar, og hvor er det en opgave, de synes er svær at løse inden for en rimelig tidshorisont?
Og så må vi jo også kigge på det.
Så vil jeg lige vende tilbage til det sikkerhedspolitiske spor.
Jeg mener virkelig, at det, at vi får skabt nogle mere effektive samfund, også gør os mere robuste og gør os mere konkurrencedygtige, og at det igen faktisk er blevet et sikkerhedspolitisk spørgsmål i den tid, vi lever i.
Samtidig og omvendt må vi heller ikke være naive.
Jeg vil ikke stå og opridse den række af åbne databaser, vi i det danske samfund som et tillidsbaseret samfund har en ret åben adgang til i effektivitetens navn, fordi det skal være nemt.
Derfor synes jeg egentlig også, at det er rigtig rart, at telebranchen i deres henvendelse til os jo faktisk også har et enkelt punkt med om sikkerhed, og der er måske nogle databaser, der skal kigges på, altså om de er lidt for åbne.
For vi lever i en tid med hybridkrig, og der må vi heller ikke være naive.
Men for at vende tilbage til lovforslaget vil jeg sige, at SF stemmer for.
Vi mener, at der er ting, vi stadig væk kan forbedre og klargøre i udvalgsbehandlingen.